ET Euroopa Liidu Teataja C 137/11

Teatis, mis käsitleb kaitsemeetmeid, mida on rakendatud teatud tsitrusviljadest (mandariinidest jne) valmistatud toodete või konservide impordi suhtes vastavalt komisjoni 7. aprilli 2004 määrusele (EÜ) 658/2004. (1)

(2005/C 137/10)

Viitega nõukogu määruse (EÜ) 3285/94 (2) artiklile 21 ja nõukogu määruse (EÜ) 519/94 (3) artiklile 18 soovib komisjon koguda teavet, mida peetakse vajalikuks, et uurida komisjoni 7. aprilli 2004. aasta määrusega (EÜ) 658/2004 teatud tsitrusviljadest (mandariinidest jne) valmistatud toodete või konservide impordi suhtes rakendatud kaitsemeetme mõjusid, samuti määrata, kas ja mil viisil on asjakohane kiirendada liberaliseerimist, ning teha kindlaks, kas meetme edasine kohaldamine on vajalik. Sellega seoses käsitleb komisjon ka ühenduse tootjate võetud ümberkorraldusmeetmeid.

1. Vaatlusalune toode

Kõne all on mandariinidest (sealhulgas tangeriinid ja satsumad), klementiinidest, vilkingitest jms tsitrushübriididest valmistatud tooted või konservid, piirituselisandita, suhkrulisandiga, (“vaatlusalune toode”).

Vaatlusalune toode on praegu liigitatud CN-koodide 2008 30 55 ja 2008 30 75 alla. CN-koodid on esitatud üksnes teabe eesmärgil.

2. Menetlus

Et saada teavet, saadab komisjon küsimustikud vaatlusaluse toote ühenduse tootjatele ja nende ühendustele; vaatlusaluse toote eksportijatele/tootjatele ja importijatele; vaatlusaluse toote mis tahes eksportijate/tootjate ja importijate ühendustele, kes tegid uurimises koostööd ja kelle nimesid on nimetatud määruses 658/2004.

Muud huvitatud pooled, kes soovivad esitada teavet, peaksid komisjoniga viivitamata faksi teel ühendust võtma hiljemalt käesoleva teatise lõike 3 punktis a sätestatud tähtajaks ning vajaduse korral taotlema küsimustikku.

3. Tähtajad

a) Küsimustikud

Kõik huvitatud pooled, kes soovivad küsimustikku, peaksid seda taotlema niipea kui võimalik, ent hiljemalt 10 päeva jooksul pärast käesoleva teatise avaldamist Euroopa Liidu Teatajas.

b) Endast teatamine, küsimustiku vastuste ja mis tahes muu teabe esitamine.

Kõik huvitatud pooled, kes soovivad, et nende märkusi arvesse võetaks, peavad endast komisjonile teatama ning esitama oma seisukohad ja küsimustiku vastused või mis tahes muu teabe 21 päeva jooksul pärast käesoleva teatise avaldamist Euroopa Liidu Teatajas, kui ei ole sätestatud teisiti.

c) Ärakuulamised

Peale selle võivad kõik huvitatud pooled 21päevase tähtaja jooksul pärast käesoleva teatise avaldamist Euroopa Liidu Teatajas taotleda komisjonilt ärakuulamist.

4. Kirjalikud esildised, küsimustiku vastused ja kirjavahetus

Kogu asjaomane teave tuleb edastada komisjonile. Kõik huvitatud poolte esildised ja taotlused tuleb esitada kirjalikult (mitte elektroonilisel kujul, kui ei ole sätestatud teisiti) ning need peavad sisaldama huvitatud poole nime, aadressi, e-posti aadressi, telefoni- ja faksi- ja/või teleksinumbrit.

Komisjoni postiaadress:

European Commission Directorate General for Trade Directorate B Office: J-79 5/16 Faks (+32 2) 295 65 05 Teleks: COMEU B 21877.

5. Koostööst hoidumine

Kui teavet ei esitata eespool sätestatud tähtaegade jooksul, võib kättesaadavate faktide põhjal teha nii negatiivseid kui positiivseid järeldusi.

Kui selgub, et huvitatud pool on esitanud ebaõiget või eksitavat teavet, siis jäetakse selline teave arvesse võtmata ning võidakse toetuda kättesaadavatele faktidele.

(1) ELT L 104, 8.4.2004, lk 67.

(2) EÜT L 349, 31.12.1994, lk 53.

(3) EÜT L 67, 10.3.1994, lk 89.